《陈靖献公祠三首 其一》
清代·沈磐

强干谋成祸乱纡，渔阳突骑竟长驱。运筹不少黄罗汉，坚壁难长周亚夫。

司马岂闻娴将略，秩宗何自绾兵符。宫车赴火君臣尽，一寸丹心逐鼎湖。

作者简介：字石均，江南吴县人。诸生。○家石均家灵岩山下，名未甚著。杨维斗先生会文二株园，取冠众人，揭案珠明寺前，时学使者适岁试，亦取第一，目其文为一郡之冠。自是四方人士争欲识石均矣。表此轶事，见前辈持衡之当，能使人引重云。○七言近体如狮子搏象，必用全力，不求工于一字一句之间，西堂尤太史目为大家。